Simon Emil Ammitzbøll (RV), 2008-04-24:
Jeg vil først og fremmest gerne have lov til at lægge ud med at takke Socialdemokraterne for at have fremsat dette beslutningsforslag, som giver os mulighed for at få en meget vigtig drøftelse her i Folketingssalen, nemlig en diskussion om de kulturelle muligheder, som befolkningen har på tværs af forskellige geografiske, sociale og etniske forskelle.
Det er meget vigtigt for Det Radikale Venstre, at der er lige muligheder for folk.
Vi synes, det er ærgerligt, at der er en stor del af befolkningen, som ikke bruger de kulturelle tilbud, og som ikke får de oplevelser, de glæder og den inspiration, som de kulturelle tilbud kan give.
Det skal ikke forstås på den måde, at vi har et eller andet ubændigt ønske om at tvinge folk til at gøre noget, som de ikke har lyst til, men det handler jo om, at der i virkeligheden ligger nogle bagvedliggende grunde til, at folk ikke benytter sig af de kulturelle tilbud.
Det er både geografisk, socialt og etnisk, at vi ser de her problemer.
I forhold til den forskel, der er på baggrund af etnisk forskel, er det vigtigt for os i forlængelse af, hvad kulturministeren også sagde, at sige, at der findes gode projekter, som f.eks. Betty Nansen Teatret med CONTACT, i Århus findes der f.eks. Opgang 2-teatret.
Der er også taget initiativ til det, som man kalder World Music Center, hvor man har prøvet at arbejde med at gå ud og sige, at vi også skal være med til at understøtte nogle af de musiktraditioner, der kommer fra andre kulturer, som i dag er repræsenteret i det danske samfund, så det ikke kun er den klassiske musikkulturelle tradition i Danmark, der understøttes.
Det kunne være, at man dermed også kunne få andre ind på musikskolerne og dermed også få en bredere del af befolkningen til at bruge de musikalske tilbud, der er.
Det er i øvrigt også lidt interessant at se på, at vi, når vi taler om det her med de etniske forskelle, har en tendens til altid tale om, at etniske minoriteter skal have noget mere af den danske kultur.
Man kunne måske også en gang imellem overveje, om det var os andre, der skulle have noget mere inspiration fra alle de spændende minoritetskulturer, der faktisk er repræsenteret i det danske samfund.
I forhold til det geografiske synes jeg, at det er utrolig interessant, at det er et område, der har været bred interesse for i debatten i Folketingssalen her i dag.
Der er en lang række ting, som man godt kunne rette op på.
Man kunne genetablere den støtteordning, der tidligere var for egnsteatrene.
Man kunne gribe ind i støtten til de regionale spillesteder.
Man kunne lidt hurtigere se på, hvad man kan gøre i forhold til de udfordringer, som de små kulturbiografer står over for med hensyn til digitaliseringen.
Man kunne se på musikskolernes refusionsprocent, som jo også er blevet lavere på det seneste og dermed også har været med til at begrænse de kulturelle muligheder.
Man kunne også se på, hvordan bibliotekernes rolle fremadrettet skal være som lokale kommunale kraftcentre for det kulturelle liv.
Jeg tror, at man i forhold til det med bibliotekerne virkelig kunne gøre noget, ved at vi prøver at gå nærmere ind i, hvilken rolle bibliotekerne skal have i fremtiden.
På det sociale område handler det bl.a. om, at vi skal se på, hvad man kan gøre for de særligt belastede boligområder, få kulturen ud i de områder i stedet for at forvente, at folk skal komme ind til kulturen.
Der er nogle, som Det Radikale Venstre synes er en god idé, der er nogle, som vi synes er en mindre god idé, og der er også nogle, som vi ligefrem synes er en dårlig idé.
Vi synes sådan set, at det vigtigste er, at Socialdemokraterne har rejst den her debat.
Det tror jeg ikke at man skal forvente.
Alt i alt skal jeg sige, at Det Radikale Venstre er meget positiv over for intentionerne i forslaget.
Så lige som en krølle på halen har jeg fået lov til at sige noget, som det som radikal vil være mig en udsøgt fornøjelse at sige.
På den måde har jeg så også prøvet i denne samling at få lov til at tale på vegne af et tocifret antal mandater.